शासन ने इंटर पास करने वाली छात्राओं को स्नातक कक्षा में प्रवेश लेने पर तीस हजार रुपये की शिक्षा सहायता राशि देने की घोषणा की थी। इस घोषणा के बाद जनपद में 1755 छात्राओं ने कन्या विद्याधन के लिए आवेदन किए। आवेदन पत्र जमा हुए कई माह बीत चुके हैं। पात्र छात्राआें को चयनित करने के लिए शिक्षा विभाग के अधिकारियों ने आय प्रमाणपत्रों की जांच कराई है। इन छात्राओं में काफी संख्या में बाहरी जनपदों की हैं। इन छात्राओं ने जनपद के स्नातक विद्यालयों में प्रवेश लिया है। विभाग द्वारा जांच के लिए भेजे गए आय प्रमाणपत्रों में से अब तक मात्र 795 आवेदन पत्रों की जांच ही पूरी हो सकी है। 960 आवेदन पत्र अभी भी जांच के लिए लटके हुए हैं। डीआईओएस आरपी वर्मा ने बताया कि बाहरी जनपदों के आय प्रमाणपत्रों की जांच अभी तक होकर नहीं आई है। जनपद के आय प्रमाणपत्रों की जांच हो चुकी है, उनकी सूची तैयार कर ली गई है। इन छात्राओं को शीघ्र ही कन्या विद्याधन योजना का लाभ दिया जाएगा।